पीआरसी खुला स्क्‍वास च्याम्पियनसिप : विपना च्याम्पियन
राष्ट्रिय टोलीकी विपना ब्लोनले पशुपति रोड क्यारियर (पीआरसी) खुला स्क्वास च्याम्पियनसिपमा महिलातर्फ विजेता भएकी छन् । ललितपुरको सातदोबाटोस्थित स्क्वास कोर्टमा जारी प्रतियोगितामा सोमबार विपनाले अस्मिता नगरकोटीलाई ३–० को सेटमा पराजित गरिन् । 
काठमाडौँ — राष्ट्रिय टोलीकी विपना ब्लोनले पशुपति रोड क्यारियर (पीआरसी) खुला स्क्वास च्याम्पियनसिपमा महिलातर्फ विजेता भएकी छन् । ललितपुरको सातदोबाटोस्थित स्क्वास कोर्टमा जारी प्रतियोगितामा सोमबार विपनाले अस्मिता नगरकोटीलाई ३–० को सेटमा पराजित गरिन् । महिलातर्फ सहभागी ६ खेलाडीलाई राउन्ड रोबिन लिगमा खेलाइएको छ । जहाँ विपनाले शतप्रतिशत जित निकाल्दै उपाधि जितेकी हुन् । उनले आइतबार चौथो चरणमा भावना सुनुवारलाई हराएकी थिइन् । ५ खेलबाट उनले १५ अंक भएको छ । अन्य खेलमा भावनाले सपना ब्लोनलाई ३–० को सेटमा पराजित गरिन् । स्वस्थानी श्रेष्ठले सपनालाई नै ३–० ले हराइन् । नेपाल नम्बर एक कृष्णा थापाले अस्मिता नगरकोटीलाई पराजित गरिन् । पुरुषतफै नेपाल नम्बर एक अरहान्त केशर सिंह र अमृत थापामगरले फाइनल सुरक्षित गरेका छन् । सोमबार नवनिर्मित सेन्ट्रल कोर्टमा खेलाइएको खेलमा अरहान्तले ब्रिटिस आर्मीका स्टिभ फ्रान्सिसलाई ३–० को सेटमा पराजित गरे । उनले ११–४, ११–५, ११–९ को सहज जित निकालेका हुन् । अमृतले पनि ब्रिटिस आर्मीकै निक म्याकग्राथलाई ३–१ को सेटमा पराजित गरे । सुरुआती दुई सेट ११–७, ११–८ ले आफ्नो पक्षमा उनले तेस्रो सेट ११–१३ ले गुमाए । तर चौथो सेटमा ११–६ को आफ्नो पक्षमा पारेका उनी उपाधि नजिक पुगे । मास्टर्स ओपनमा नेपालका राजेन्द्र शाक्यले स्टिभ फ्रान्सिसलाई ३–० को सेटमा हराउँदै फाइनल तय गरे । पुरुष खुलातर्फ पराजित स्टिभले दिनमा दोस्रो हार बेहोर्नेक्रममा राजेन्द्रसँग ११–९, ११–३, ११–८ को सेटमा खेल गुमाए । दोस्रो सेमिफाइनलमा प्रज्वल प्रधानले सुदीपबहादुर सिंहलाई ३–१ को सेटमा पराजित गरे । पहिलो सेट ११–६ ले जितेका प्रज्वलले दोस्रो सेट ५–११ ले गुमाए । पछिल्ला दुई सेटमा ११–७, ११–३ को नतिजासहित उनले पुनरागमन जित पाएका हुन् । फाइनल खेल मंगलबार हुनेछ ।